khistorydata/jeongjo-sjw-relations huggingface dataset:
정조 19년 · 목
諸承旨持公事入侍藥院請診也○予謂煥之曰閣臣非特敎則不擬試望已有本閣定例故故相趙忠正以閣臣入試官時據例請推銓官非自重其身也重閣例也卿適以閣臣登筵卿須依例請推而出擧條予曰今日試場開門必趁早然後徐徐流入可無紛踏之弊故試官望必令待開門卽出而今始書入銓官事甚駭然矣俄令問啓而亦無消息何也予曰今番試官雖在古昔晠時何以加此須勿孤委寄之意克盡公平之道毋或遺珠也限三時呈券之法乍行旋止蓋緣爲試官者不能守法每有闊狹故也今番慶科異於他科何以則可以朝令得信上下相孚試官能守法士子能遵規乎鎭寬曰實才然後能早呈故若限三時則勿論實才不實才一時來呈無以取準矣然若嚴立規式經數三科則始雖不信終可有效矣予曰近來士子居常不讀書無眞積力久之工只以藻繪爲習全是喉脾間所發雖令久作亦似無益矣然惟在在上者導率之如何至於筆體之浮輕者文體之詭怪者竝置之落科也
정조 19년 · 강
以閣臣擬望試官事禁推吏曹參判黃昇源參議成德雨推承旨蔡弘履
정조 19년 · 목
內閣提學沈煥之啓言閣臣非特敎則不得擬望於試官有定式而故相臣趙璥曾以此事亦有筵達矣臣俄於閤外伏見今慶科文所試官望則以閣臣排擬者非止一二人矣銓官不有定式之法意而創爲此無例之擧者不審甚矣請當該銓官從重推考敎以試望果苟艱則閣臣自當特敎擬入雖無特敎亦或微稟可也忽地破壞極爲駭然卿之所奏是矣此雖微事有關事體問備輕矣一竝禁推捧納承旨亦爲推考
정조 19년 · 강
命吏曹參判黃昇源參議成德兩問啓罷昇源德雨職
정조 19년 · 목
敎曰以慶科爲名欲使赴擧之京外諸生規行矩步長拱徐趨得免入門之紛然雜還闕門遠東時放鑰而牌望亦於日出前去來事嚴飭則未明入來之銓官今始書入望筒不可但以稽忽言其委折爲先問啓政院啓言問吏曹參判黃昇源參議成德雨處則以爲臣等進詣朝房恭俟闕門開鑰卽爲入來而兩所試官排望正書之際自致遲滯云敎以自上未明求衣待放鑰欲爲引接點下者以其爲慶科之所重況近有慈殿差備內修改之役連日監視又欲於試望酬應後進詣則爲銓官者怠緩若此可謂勞逸倒置及見對辭周遮莫甚擬議於朝房書望於賓廳則豈如是遲滯乎判堂出仕之限已過則昨日草記之以頉措辭亦豈成說乎由前由後駭然甚矣問啓還給一竝罷職前望單子入之待下批牌招察任
정조 19년 · 강
以洪明浩爲吏曹參判韓用龜爲參議竝前望也
정조 19년 · 강
解儒生之諸般被停者
정조 19년 · 목
敎曰儒生之諸般停擧者一竝解停
정조 19년 · 강
命判府事閔鍾顯所帶禮判作窠差代仍飭吏判尹蓍東出膺政牌
정조 19년 · 목
吏兵曹啓言禮曹判書閔鍾顯以冬至兼謝恩正使判府事單付下批矣輔國則以正一品之故雖拜判府事該曹判書得以兼之矣崇祿以下判書不可兼帶故判府事下批之後兩任俱是實職判書則恐不可仍帶政曹事例臣等淺見俱如此而崇品重臣官職遞仍事體不輕臣等不敢擅便敎以從一品之判府古雖多有近則罕出卿曺之眩於擧行姑無論當之者亦認若副使之正卿借銜除拜而不出肅職銜則不肯書者有乖格例此後申飭禮判作窠差代此草記聞承宣言昨日判堂以犯染不欲爲之云近來此習太過政欲提飭者旣過數日亦足爲淸齋雖以今日試望擬入事言之判堂之不爲入來過矣此後政牌無或不進
정조 19년 · 강
遞承旨李晩秀以洪仁浩李肇源蔡弘遠爲承旨竝前望也
정조 19년 · 목
敎曰左承旨李晩秀試望書下使之進去本職許遞因承旨有闕政事取稟敎以與未差之代前望單子入之待下批牌招察任
정조 19년 · 강
遞同義禁趙武範以李亨元代之前望也
정조 19년 · 목
政院啓言卽者禁府都事來言李汝節過齋後備員捧招事命下矣判義禁鄭好仁知義禁權ꞇ同義禁洪明浩雖已來會而同義禁趙武範病不進不得備員擧行云請同義禁趙武範牌招敎以許遞前望單子入之待下批先開坐後謝恩
정조 19년 · 강
命時囚李普漢罷職曺學臣永不敍用朴宗正權中憲定配李吉培勘放劉泰說議處黃昇源成德雨宋堯熙鄭宗柱竝分揀放送仍命李汝節待嶺南前道臣拿問査實更爲嚴問
정조 19년 · 목
禁府啓言黃海前水使李普漢原情以爲身爲帥臣莫重邊戍不善檢飭至有驚駭之擧而該鎭掩置未卽覺察査實登聞亦復稽遲莫非昏庸溺職之罪云泛稱遲晚所當請刑而曾經閫帥請議處敎以豈有發明之說乎不能摘發渠之罪也故爲生梗渠之罪也惟懦與猛兩無所當差遣之本意果安在哉衰憒所致何足深責罷職放送又啓請曺學臣杖一百收贖永不敍用允之又啓言朴宗正從重論告身盡行追奪徒三年定配又五年禁錮私罪施行允之敎以功減一等又啓請權中憲杖一百收贖告身盡行追奪金海府流三千里定配依例押送配所允之因長津前府使李吉培照律啓目敎以滯囚可悶勘放草記如有功議各減一等又啓言漆原縣監劉泰說杖八十收贖奪告身三等私罪敎以柳泰說乎劉泰說乎政眼與照目姓名相左更爲議處因黃昇源成德雨宋堯熙鄭宗柱囚單子敎以分揀放送又啓言李汝節招以爲鄭埈事則本邑每年七月例出監災都監十六運都監而鄭埈亦參其中看坪了畢後親審摘奸則十三運都監皆爲偸災故以其實狀報于營門五十結偸災以下四人依營題刑推一次移囚密陽梁山漆谷慶州其餘則各刑推二十五度鄭埈亦爲二十五度而不善調護三日後因其叔所告卽爲保放後二日致死破棍爲杖事則鄭埈三寸叔益觀益復五寸叔益敏或以面任或以洞首作弊民間故或杖或刑使不得容於鄕任之列矣以此積怨讎視適當其姪之死以破棍爲杖五易執杖之說構誣而實非私憾杖殺之事鄭鉉事則癸丑十一月金鋼爲名人或名樂浩自稱進士又曰登文科而不作進退詩以至拔去而未久當復科云而來留於西面城山書齋矣十一月十一日夜漕倉失火之時學長羅褧奇學徒金三龍等與金鋼偕往失火處及其歸來金鋼不知去處久後來謂羅褧奇諸人曰俄者喧撓中不聞驛夫何去中房何在之說乎殊常行次必入於此中矣其翌日羅哥諸人又往失火處則金鋼又無去處移時而來曰吾俄見御史中房褧奇曰御史中房何以得見云則鋼曰暗行御史方在固城今春此御史以居昌尙州査事來時御史本以不善文故使其中房尋渠於義城地議作書啓矣今又索我又傳中房之言曰城山富者三人有罔赦之罪入於廉問中本官則城役多用闕軍土豪鄕人守節寡婦劫奪之事不知而坐本官不久當遭大事非但此等之言凶悖之言無數故褧奇來告於渠知其爲假稱御史之類使褧奇中房及御史往來動靜這這探知矣過五六日後金鋼言於褧奇曰御史中x房持御史書簡而來吾輩過歲當於某山寺爲之其翌日曰御史一陣方入府內云渠以火民奠接方在城山聞此言卽爲傳令留鄕所吏房將校牢子等使之多般廉探則鄭鉉或稱鄭宅鉉或稱鄭之鉉與金相龍爲名人入妓愛淑家相與酬酢曰汝等多有不恭之事數三日後當刑推又曰汝之官員旣知吾輩之來此而佯若不知而不爲接待耶云則愛淑及官奴仁發暗問曰私人何以刑推乎鄭鉉目指金相龍曰彼御史也相龍則指鄭鉉曰彼書吏也又問曰若然則有信標乎相龍執愛淑之手使之捫渠囊中物曰此是御史牌也鄭鉉曰吾則有草料之人吾輩豈比密陽假御史之類耶十三邑官長中治績能否若此若此相龍又曰漆原縣監雖是同姓國事無私治政不敏奈何鄭鉉又曰然則何不出道乎又曰吾等入巨濟時入敎坊則妓生等請帖下故招吏房分付則果納五十兩故帖給云云假御史行止十分無疑廉探校吏及官奴輩馳告故十二月初二日還邑又爲探知食主人則南門外居屠牛漢家鄭金兩漢自數三月前脅喝討食又索五兩錢曰四五日當還報云明知爲假托御史之所威脅者故始爲捉來究覈則不下一杖箇箇承服與諸人所告如合符節所謂御史牌卽木套書故據實馳報營門以爲自鎭營究覈徒黨之地矣題辭內三人罪犯無容更議嚴囚以待使渠馳進故到營面陳後十三日到玄風則留鄕所報狀內鄭鉉初八日得染病十二日身死云故具由報營還邑後兩漢等更爲査報題辭內兩漢罪犯箇箇遲晚無容更査而至於徒黨不可不窮覈嚴究箇箇考察嚴刑而檢杖刑吏執杖使令姓名成册修報云故依營題各刑推一次後金鋼同月二十五日因病致死金相龍甲寅正月十三日染病致死故具由報營而生前遲晩及捉囚日子致斃日子非但文牒昭載昨年本道幽菀査實時各人招辭三人致命委折已登啓聞當初鄭鉉等三人捧招之際縛致凍庭金鋼金相龍兩人先已撞問已捧直招故鄭鉉則無一辭發明箇箇直招初無咆勃之事則有何激怒之端而必殺乃已而鄭鉉二字夢寐曾所未聞者則又豈有因私擅殺之意乎至於威脅屍親敎誘官屬事則渠雖爲官長致死人等父母妻子同生至願在於復報則何憚於渠亦何愛於渠而誣招於營門嚴査之下乎此乃人情天理萬不近似至於官吏旣非親屬又非奴隸則有何愛惜於渠而誣告於營門乎雖萬被誅戮實無因私戕人之事云大張刑威反覆究覈則其所納供與繡啓論列多有相反終始漫漶專事發明請嚴刑得情敎以諸人致斃雖或諉之因公兩鄭哥事則情境則切惻事狀則甚晦又豈可諉之因公此所以爲死者洩冤使之大張刑威嚴問窮覈者竟夕推詰至於氣窒發明輒云報營而一鄭則刑未準次一鄭則不下一杖極意抵賴得情無路揆以重人命之道嚴殺死之律豈可一直施刑瘐斃獄中不以當律處斷乎此獄決折在於報營與否其時道臣拿問査實後此囚更爲出意見嚴問取服
정조 19년 · 강
遞工曹參判李普溫參議黃樟以洪仁浩爲參判前望也
정조 19년 · 목
因各司坐不坐單子敎以在外工曹參判許遞前望單子入之以仁浩批下又敎以雖曰閑司老病之虛縻在所體諒工曹參議黃樟許遞令該曹口傳差出
정조 19년 · 강
以吳鵬南爲掌令趙德潤爲持平曺允大爲大司諫李羽逵爲司諫金履喬爲獻納允大尋遞以尹弼秉代之竝前望也
정조 19년 · 목
政院以允大方在奪告身何以爲之啓稟敎以蕩滌敍月○敎曰大司諫曺允大同罪諸人飭已行竝蕩滌敍用又敎曰大司諫曺允大情勢似然許遞前望單子入之待下批牌招以弼秉批下
정조 19년 · 강
飭秋曹更捧玉堂現告於館吏等
정조 19년 · 목
刑曹啓言弘文館書吏朴重顯等更加嚴杖究詰則所招以爲今七月初六日直閣李始源招致館吏分付內吾欲題名於玉署先生案就直二日後不爲面看直詣本閣此外更無可達之辭云外此冒禁之人終不吐實請竝刑訊取服敎以只入館直久曠閣番因筵敎出去者豈可現納乎限五日使之一一現告而又或愆限先自首吏刑推査究之意草記
정조 19년 · 강
禮曹以李燨區處事收議大臣及銓官以聞
정조 19년 · 목
禮曹啓言以李燨區處事有問于大臣及銓官草記之命矣發遣郞廳問于大臣及銓官則領議政洪樂性病未獻議云左議政兪彥鎬以爲大院君主祀不可以武臣爲之者旣有朝家著式則李燨之當初投筆有違定制雖其決科已經累年之久而祀典旣有所重常格不當爲拘到今區處之道惟有武科還收蔭仕施行云右議政蔡濟恭以爲李彥植闋服之前不可不使長孫李燨主之而燨旣決武科武科者不敢主祀旣有著式爲其主祀而罷削已登之科亦是行不得之事自今以後凡諸武職永勿檢擬只以蔭官例調用則科名雖不罷削其身則自當爲蔭官而庶不有妨於莫重主祀之時耶然當初投筆旣甚違式今難恰好釐正云領府事金履素以爲李燨旣以勸武登科則到今更難變通臣意則若於此後除職之時不以武臣待之則或可爲善後之方而事係官方不敢臆對云判府事李秉模以爲大院君主祀不可以武臣爲之者旣有定式則蔭武官方雖不可相混視諸祀典恐有輕重之別以蔭職區處然後似無來頭掣礙之端云吏曹判書尹蓍東以爲大院君奉祀事體甚重武臣之不得主享旣有肅廟朝著式今者下詢實出愼重之聖意伏念宗法本嚴廢疾如孟皮弟及如程叔子之外雖君上之尊父母之親三代以來未嘗輕易變易先儒之論舍嫡立庶之害理違禮者經文諸書歷歷可按今李燨旣出繼爲彥植之子已經斜出則其祖之所定也朝家之所許也以勸武之違式恐不可輕議其移宗且宗英親盡而登文武科者若或出後於親未盡之宗英則似當以正都正循次封君不當復以科籍爲拘此或爲旁照之一端李燨科則還收仕則蔭調一以嚴宗法一以遵著式云吏曹參判黃昇源以爲大院君主祀之不可以武臣爲之已有朝家之著式而李彥植以大院君適孫取其從子燨爲繼子燨以勸武至登武科則到今區處之道稽之禮說參以通典實無可合明據也金石之令式不可違越父子之大倫不可撓改而燨之科名收還亦難輕易議到也然而朝廷之失一勸武之士較著今式之違越大倫之撓改則不翅差輕此或有容議者云兵曹判書沈煥之以爲大院君享祀不得以武臣主之著爲定式則李燨不宜赴武擧矣凡科法冒赴及違格者皆於登科之後拔榜矣以此例斷之則燨之科牌當收還以嚴大院君祀典云敎以右相議最似然矣諸議皆云竝與科名而祛之爲可云其在重所重之道事當從衆論而又有合商量者續大典出於先朝而大院君奉祀人例授敦寧府條有文武則勿拘之文凡法文例多從後從右相之議科名仍置差擬別異固無所不可乎然猶廷議多以雖有續典之小註旣有受敎則受敎當歸重云如何處得爲當乎仲朔祭享在明日夜云今日出場然後可以行事分遣郞官議于大臣亦於文任及銓堂收議卿等具意見指一稟處又啓言分遣郞官議于大臣文任及銓堂則領議政洪樂性以爲臣自昨日眩暈之症猝地添劇晝宵昏倒不省事爲俯詢之下末由考據仰對云左議政兪彥鎬以爲臣向於詢問之下冒陳愚昧之見而李燨之科則武科仕則蔭仕揆以官制終涉苟艱況明有受敎定式而燨之武擧出身已違格例到今收還科牌政所以遵守定式也至於續典小註雖有文武勿拘之文而乃若受敎則又是故將臣勸武時所著爲式者則今於燨事尤當以受敎爲重故前此旣以武科還收蔭仕施行獻議云右議政蔡濟恭以爲科名至重苟非科榜生釁則元無自朝家與奪存削之規今以大院君奉祀之故忽地削科揆以法例終涉如何科名雖仍置從今以後武職永勿差擬只以蔭途甄用則此豈非奉遵受敎乎迷見如此云領府事金履素以爲臣於向日已有所獻議以區區微見論之罷其科名亦涉如何只以蔭路調用允合通變之道而事係官方亦關祀典不敢臆對云判府事李秉模以爲臣於向來獻議只言蔭路區處之爲宜而今以俯詢辭意反復參互則續典以前受敎固當以續典歸重續典以後受敎亦當以受敎歸重然大院君奉祀之不以武臣爲之明有著式不可闊挾則續典撰成時諸臣稟裁或有未及考據而載之小註歟在今收還科名永爲成典恐有合於遵守受敎修明續典之道矣云弘文提學徐有隣以爲大院君廟享事旣重且有肅廟受敎李燨之科名存罷不必過加難愼第伏念續典撰定皆經先朝睿裁而卽有文武勿拘之文則從後施行恐無可疑仍其科名別其差除允合於遵奉兩朝受敎與法文之道云奎章閣提學沈煥之以爲李燨科名存否以續大典小註文武勿拘之文觀之可謂已定之論而第伏念國家典章皆以受敎尤爲歸重則賤臣當初獻議之外無他意見云吏曹判書尹蓍東以爲大院君主祀續典小註載以文武勿拘李弘述勸武時受敎則不可以武臣爲之著爲式續典泛論也受敎定制也在聖朝遵守之義當捨泛論而從定制李燨科旣違式仕却難處臣曾引宗英親盡而登文武科者若出後於親未盡之宗英則似當以正都正循次封君不當復以科籍爲拘之例科則還收仕則蔭調獻議矣今何敢有別見云吏曹參判洪明浩以爲今此大院君主祀事體自別特敎詢問寔出於愼重之聖意也續典小注泛論也先朝受敎定制也其在輕重之別固當捨泛論而遵定制與判堂獻議無異同云吏曹參議韓用龜以爲大院君主祀事體自別今於詢問之下以臣矇昧之見何敢臆對而竊伏念續典與受敎均是聖朝遽奉之制而以武調蔭有礙常例照法拔榜恐似便宜而判堂捨泛論遵定制之議別無異見云參判李敬一以爲李燨之科名存罷便屬輕歇續典小註雖有文武不拘之受敎而燨之此後差除一從蔭途則雖無削科之擧前日科名自在勿施之科而事係官方不敢臆對云臣鍾顯之意則續典與受敎均是祖宗昭垂之訓受敎雖當歸重續典亦是金科玉條之刊行者則豈可以小註而不講哉大抵李燨科事若一依受敎初不赴武科則都無事而今則已登第矣唱名矣仕爲三品矣而科名之還收也紅牌之勿施也職品之降付也終未敢信其當然況此不過其父終制間一時攝享者乎抑臣伏見國朝官制蔭武之職固多通融而以蔭而調武職猶有窒礙處以武而調蔭職則綽有餘裕殆無不可通用之窠以臣淺見李燨科名則遵續典仍存勿祛調用則遵受敎不以武而以蔭依其品移授他職其在遵守通變之道恐或爲兩便之方敎以初則無容更議者當以肅廟朝受敎遵用而旣有續典明文之後此必先朝受敎之載錄受敎之所重一也若以從後之例言之當從續典而諸議如是參差則其在重受敎之道到今不可輕決詳考續典所載之因受敎與因筵奏然後決處爲可第令政院取考伊時堂后日記若或考出則依受敎施行否則當折衷停當矣明日將事一款誠如禮判議不過權行之攝事則別無掣肘之可言太廟朔望祭享武將豈可不爲獻官陵園節日祭享獻官武臣亦皆爲之則李燨之代其父一時攝事似無關於文蔭武之別以此分付主家
정조 19년 · 강
以韓光植爲應敎李宗燮爲副應敎李升運爲校理李景溟沈奎魯爲修撰李錫夏朴鍾淳爲副修撰竝前望也
정조 19년 · 목
敎曰未肅拜受由及入於現告玉堂許遞與未差之代前望單子入之待下批牌招推移入直
정조 19년 · 강
推御史李始源江華留守金履翼
정조 19년 · 목
承旨李勉兢啓言卽見江華府武科試才狀啓則直赴會試人爲二百三十人而御覽成册爲二百二十九人故取見兵曹上送成册則全仁輝果以貫一中落漏矣不審之失不可無警請御史李始源留守金履翼竝推考原成册付標以入從之
정조 19년 · 강
命備堂以守廳更張事取考兵將續圖說及兵學指南編問諸將臣以聞
정조 19년 · 목
備局啓言守禦使出鎭山城之後京城五營中前營之仍屬當否問于曾經時任元戎指一草記事命下矣問于曾經時任元戎則前訓鍊大將李敬懋以爲守總兩營序於五營之列各爲前後營只存標下京軍而所屬軍兵散在各邑總廳之北漢守廳之南漢各爲緩急進退之計者是爲兵家掎角之勢廟籌兼濟之策今於守廳出鎭南漢之後營制存革之擧恐無可議之端仍舊存號實合事宜云前訓鍊大將趙心泰以爲守禦使之罷京廳而以居留出鎭南城卽軍國之大計此豈但汰宂足食而已顧其南城設施跨據漢東已得地形而峙糧于斯儲器于斯又從以軍校兵馬布列城近各邑以之連湖西而達于關東以緩以急可仗可倚則兵家所謂百一之義是耳然夫該廳之日就凋弊將至於莫可收拾之境者乍內乍外徒歸尾洩之致倘使循名而責實今日出鎭之擧烏可已乎第伏念粵自己巳五營制成守城議定守廳卽五營中前營前營之號今無屬處別設劃代亦沒其路而且兵法亦說四營之制則就此訓御禁總時存之營更定營號第次恐或爲隨時制宜之一道而以臣膚淺之見言之在昔五衛之法便今五營之制其爲宿衛之重前後一揆況訓局之累百年養兵號以中營亶出於專制中權拱護王室者也顧其名而思其義握機之營關係不輕四營之規今不可遽議然則推以事勢仍舊貫之外無他變通而或者之說以爲出鎭山城之後仍帶京營之號亦有掣礙之端此有不然者槪山城距京都不過一息聞警入保連營備禦卽朝夕間事以是之故南城軍制視他營無異可謂進戰退守無不曲當且在京時只有若干名標下而徒擁營號則於內於外別無間焉而軍兵之散在各邑無一團束領率者與後營總廳亦無異同臣意則南漢留守依前以前營稱號恐合事宜云訓鍊大將徐有大以爲今此守廳之罷京廳出南城非但汰宂便民而已重保障峙糧餉之意自在其中甚盛擧也第或以爲續兵將圖說頒下之後守廳以前營入參於五營今於出南城之後當有別設之擧云而此則不然五營中訓局外皆以鄕軍備司哨之制領率入保則臨時徵召元不係於守禦使之出與不出且庚午出鎭在於續兵將圖說頒下之翌年而守禦廳之前營亦不變通則今番允宜遵守臣意則南漢留守兼守禦使依前以前營稱號竝列於五營之制恐合事宜云矣軍制初無變革則前營不必別設而諸將臣之議旣皆純同臣等亦豈有異見乎前營之制請依前施行敎以此草記混下於諸承旨持公事入侍時矣諸將臣之議未必爲然前此出鎭時半京半鄕京中有營門焉有軍校焉列爲五營之數固無不可今番更張爲京營之弊罷京營之號則五營之稱可謂皮之不存苟如諸議管理鎭撫營亦當參操於合閱爲七營之制矣然則稍過於五行不及於八卦可謂彼此無當而亦有異於一軍十營之說能不爲兵家者流所嗤笑乎大抵兵將續圖說合有不可不商量處兵曹判書以大中軍身爲三軍司令之任而管下中營將訓鍊大將則腰插三軍司命手旗將受節制於大中軍若當査功罪之時又將如何爲之此爲十分掣肘之端以是之故續圖說印行之初動駕時行陣去就標信只下於大中軍則大中軍以令箭分付隨駕大將有一將臣不從令始被嚴譴施命分揀其後大中軍不得以令箭指揮以此仰度續圖說制度之釐改已在於先朝矣然則改五營之制非更張卽遵述也自今祛守禦廳前營之稱而總戎廳後營之名別作單營如三營輔車之制未爲不可卿等取考圖說及指南編問諸將臣更爲指一草記
정조 19년 · 강
命守廳事停當後左議政兪彥鎬右議政蔡濟恭判府事李秉模爛商指一以聞
정조 19년 · 목
敎曰近來大臣之權不重此所以朝廷之不尊也今番守廳事先令留守諸堂考據文書至於稟覆立落時原任大臣之病不簉公者外咸使聚精決奏矣各條稟處事姑未停當云而雖以前營之制一事言之觀此草記僉議則連張累紙而結語數行則諸相果相議爲之乎此草記已非委任之本意來頭草記亦安知不然乎待諸堂停當左右相及李判府事會于賓廳或備局與諸堂看詳爛議指一啓聞以副勉孜之本意事言于廟堂
정조 19년 · 강
命武試加設三所呼不之類許令應射
정조 19년 · 목
庭試初試武二所啓言雖至二十貫革若有分設之處論理草記事命下矣察其地形則二十貫革有分設處敎以二十貫革擧行則從容分排今日矢數必當多出矣○敎曰觀此武一所草記十五貫革之外勢難加設云今以擧子之夥然何以趁期出榜乎武所自明日加設一所於南小營以三所稱號試官則卽令兵曹更爲擬入後牌招監試官亦爲牌招兩司在外未肅拜人許遞前望單子入之以爲備員受點之地昨日兩所十五貫革加設之後若有呼不則是認爲十貫革八貫革而未及等待而然此類許令應射事分付又敎曰武一所加差試官申大謙加試參試官李商一旣不加設二十貫革皆令三所進去
정조 19년 · 강
命武試所六兩則一邊試取講則分所隔帳竝設
정조 19년 · 목
庭試初試武一所啓言今日本所柳葉箭應射擧子自岡字至道守半字三千五人內入格一百四十五人昨日入格爲一百一人合二百四十六人而日暮姑停敎以殿試日近柳葉箭後當試六兩矣六兩則一邊試取講則分所隔帳竝設而監試官分監事知悉二三所準此
정조 19년 · 강
命忠孝烈旌褒依禮曹草記施行
정조 19년 · 목
禮曹啓言觀此全羅道慰諭使徐榮輔忠淸道慰諭御史洪大協江華府試才御史李始源別單則康津學生張至翰妻吳氏其夫素有奇疾同▣數月而殞吳氏以舅姑父母之在未嘗過哀但絕不食而舅姑父母强之則食數匙竟於十餘月之後枯渴自絕似此實行合行有旌異淸州故忠烈公宋象賢之五代孫鉉器妻朴氏以賢淑爲舅家所重而其父老而無子置別堂奉而養之常在左右夜則露禱北辰願降遐壽且於其夫病谻극時知其症勢之不可救則閉喉却食而絕卽夫死之翌日也故判書尹鳳九撰其狀曰何等偉見又曰明識君子古今一人其孫婦蔡氏卽士人尙輝妻故諮議之洪之孫女也其夫素抱奇疾劇歇無常祝天禱地不避窮寒氷雪滿頭手指凍坼如是者十二年及在垂盡之境蔡氏不食累日而自盡先其夫三日矣其平日所養實爲家訓之難誣而世趾其美此尤稀異之事其所旌褒之典雖難盡施公議所在似當有裁擇之道韓山士人李益模妻兪氏故文忠公棨曾孫女而每有親病扶護焦泣年纔十歲其母疾㞃思食非時之果則抱其果樹而泣人莫不目之以天生孝女及其遭故三年行素哀毀骨立幾乎毀滅其事舅姑如事其父母舅姑皆嬰奇疾屢年沈痼晝宵侍側雖祁寒盛暑未嘗暫退數十年如一及其身後執喪哀慽又如其父母間入道啓尙未蒙褒揚之典道內諸議以爲嗟惜禮山故士人李命駿卽故應敎度遠之子而其行誼經術自來見稱於士林亦以傳家經學曾入於繡衣之薦剡在昔三十四年承恤之日發哀七日克終心喪之制朔朝行展哀之禮忌辰備望哭之節每當是日則出入不及讌會食飮必廢酒肉終始如一遂絕擧業自處廢人歲庚寅以疾歿于今二十餘年寥寥無聞未免泯沒其實蹟旣如是卓異則其所褒揚之方恐不可已江華府贈都承旨故寧遠郡守姜翯當丙子冬出守寧遠郡行至孟山縣聞賊騎已犯寧遠促騎前進時縣監林承業以徒死無益止之翯曰吾守土臣也當死於封疆遂以二十餘官隸勇進格鬪而死朝家特贈都承旨車順行本以微賤之人事親之誠根於天性及其長成父病毒疽晝夜不離至誠吮汴數月之後還尋生路其母病篤焚香禱天斷指嘗穢誠意所格亦能回穌父母俱以天年終結廬守墓哀毀骨立仍爲病歿於墓側李召史卽良人朴昌俊妻也其夫歿後晝夜哀號不梳不洗三年素食及其服閱之日告其家屬曰吾之至今苟在以其遺腹在身且三年祭禮必欲躬將使亡夫孤魂庶幾歆格於冥冥之中矣今旣終喪又得血屬宿願已遂吾生何爲仍向鐵串鎭天津墩臺上一場痛哭投死於數十丈江岸之下云矣學生張之翰妻吳氏宋尙輝妻蔡氏車順行似當施以復戶之典士人宋鉉器妻朴氏士人李益模妻兪氏贈都承旨姜翯李召史似當施以旌閭之典士人李命駿似當施以贈職之典而事係恩典請上裁敎以依草記施行
정조 19년 · 강
命前仕捕校權應順遠地充軍
정조 19년 · 목
捕廳啓言前仕捕校權應順嚴棍捧招事命下矣應順嚴棍二十度嚴問則所供以爲今二十五日初昏偶入壯洞居針線婢家更鼓已下不敢還家趑趄之際被捉於二所監軍云矣敎以凡民猶不敢犯禁名以捕校況是退物則焉敢恣意行惡侵辱奉命之監軍乎遠地充軍○刑曹以權應順洪原縣充軍啓
정조 19년 · 강
考下抄啓文臣去二月朔課講比較試券
정조 19년 · 목
以且取他長處爲說題權知承文院副正字徐俊輔以次中居首
정조 19년 · 강
召見諸承旨及前禮曹判書閔鍾顯于誠正閣
정조 19년 · 목
諸承旨持公事入侍也
정조 19년 · 강
命以明日行九日製於春塘臺居首一人外京鄕賜初試百人
정조 19년 · 목
敎曰九日製當於明日親臨春塘臺試取令試所知委入場儒生居首一人外京鄕賜初試百人試官則時原任閣臣文任新舊選抄啓諸文臣時任玉堂爲之隨捧隨考唱名於開門前亦令知悉特以同慶之意有此慰悅之擧而同慶自同慶科場自科場慰悅自慰悅士習自士習八方咸造觀國之光政宜端拱揖讓於初見之日萬有一不率此敎或干科條其可曰章甫縫掖之士乎預令泮堂嚴飭入門由集春通化弘化月覲等門試紙用大好紙○敎曰明日九日製入門當於日出時爲之多士昨旣露處今夜則皆穩睡蓄銳開東後來待闕外入場後盡意從容觀光事卽令泮堂知悉○敎曰明日試官中時無職名人令該曹口傳付軍職○敎曰明日試官讀券與對讀多寡逈別略倣大輪次▣政府西壁春秋館堂上六曹參判以上讀券官加差○敎曰明日九日製殿座時挾輦軍槍劍軍名數依例磨鍊布帳外環衛軍內外各營入直軍訓局出番軍五哨爲之各門把守依前例爲之弘化門至月覲門外禁御出番軍各二哨堂上將官率領從便作門禁軍三番侍衛
정조 19년 · 강
以韓用龜李羽晋李儒慶鄭尙愚金載翼徐美修宋銓申大年尹東晚李文會朴宗來朴聖泰差假承旨
정조 19년 · 목
承旨李勉兢啓言明日九日製分道捧券事旣承筵敎矣在前如此之時差出假承旨分掌各道今番則何以爲之敎以依例差出而吏曹參議韓用龜行副司直李羽晋李儒慶鄭尙愚金載翼徐美修宋銓申大年尹東晚李文會朴宗來朴聖泰假承旨差下其中由未出者勿拘罷散人敍用待開門牌招察任
정조 19년 · 강
合六慶大庭試文科初試開場一所試官趙鎭寬朴宗甲李翊模崔光泰二所試官李晚秀成種仁申鳳朝金熙華
정조 19년 · 목
一所入門擧子一萬三百四十八人給分二十三人陳試許赴二人收券八千七百七十張二所入門擧子一萬一千二百五十七人給分九十八人陳試許赴八人收券九千二百四十三張
정조 19년 · 강
扈衛軍官試射入格施賞有差
정조 19년 · 목
因兵曹都總府閑良禁軍扈衛軍官柳葉箭一巡試取單子敎以今日詣慈殿差備役處時路過中日廳而適値試藝慶科又當前閑良人等使之試取啓聞矣扈衛軍官閑良金重運三中四分直赴殿試朴弘蕃三中直赴會試捧傳旨
정조 19년 · 강
遞副應敎李宗燮校理李昇運修撰李景溟副修撰李錫夏朴鍾淳以鄭東觀爲副應敎金熙稷爲校理韓致應爲修撰林漢浩李晴爲副修撰竝前望也
정조 19년 · 목
敎曰新舊選抄啓文臣中罷散人敍用時帶臺職及館職傳旨未下未肅拜人本職竝許遞
정조 19년 · 강
遞副總管申大謙韓光近以閔鍾顯尹師國代之尋遞師國以鄭存中代之竝前望也
정조 19년 · 목
敎曰在外及試所進去總管許遞前望單子入之待下批牌招察任以鍾顯師國批下尋敎曰未肅拜總管許遞前望單子入之待下批牌招察任以存中批下
정조 19년 · 강
遞兵曹參判趙鎭寬刑曹參判韓光近工曹參判洪仁浩知春秋徐有隣李致中同春秋趙鎭寬
정조 19년 · 목
敎曰六曹參判中試所進去在外人及春秋館堂上中時帶文任試所進去未肅拜人竝許遞
정조 19년 · 강
有政吏曹判書尹蓍東參判洪明浩參議韓用龜進
정조 19년 · 목
敎曰政官牌招開政禮曹判書刑曹參判春秋館堂上未差之代差出待下批牌招仍令政院讀券官啓下○以洪克浩爲獻納李得臣爲禮曹判書閔台爀爲兵曹參判林濟遠爲刑曹參判宋鍈爲工曹參判洪秀輔金尙集爲知春秋具㢞爲同春秋
정조 19년 · 강
以李亨元爲承旨前望也
정조 19년 · 목
因承旨有闕政事取稟命入前望以亨元批下
정조 19년 · 강
遞兵曹參判閔台爀刑曹參判林濟遠知春秋具㢞金尙集以蔡弘履爲兵曹參判李亨元爲刑曹參判李在學權ꞇ爲知春秋竝前望也
정조 19년 · 목
敎曰兵曹參判聞有實故刑曹參判在外與違牌及有實故春秋館堂上許遞前望單子入之待下批牌招察任
정조 19년 · 강
以趙尙鎭洪義榮爲承旨竝前望也
정조 19년 · 강
命有司堂上李時秀重推緘問試所摘奸備郞李性林汰去嚴棍兩所前門禁亂官崔命健元永冑事過後拿勘
정조 19년 · 목
敎曰備邊郞出去尙無捉來之草記況場中之亂雜莫若今番則渠亦人耳焉敢曰以無頉乎至於應辦所弊瘼亦不草記當該備邊郞爲先汰去令兵判明日各別嚴棍草記兩所前門禁亂官所爲萬萬無據事過後令該府拿問重勘近來備邊郞之不畏朝令職由於曺司有司堂上之不能束濕而然當該有司堂上李時秀爲先從重推考待明日考券後令憲府發緘以聞
정조 19년 · 강
命差出金吾假都事七員
정조 19년 · 목
義禁府啓言明日九日製時本府都事皆爲赴擧回公都事及各門禁亂都事無以推移假都事七員請令該曹擇差允之
정조 19년 · 강
合六慶大庭試初試武三所開場試官李鼎運申大謙具世勣參試官李源龍柳命源李商一
정조 19년 · 목
因本所開場草記敎以射場寬闊則雖十五貫革從便加設○一所移來慶尙左道全羅左道咸鏡道擧子合二千四百人二所移來忠淸右道慶尙右道擧子合一千三百五十人
정조 19년 · 강
命文武科放榜以親臨擧行
정조 19년 · 목
因禮曹放榜取稟草記敎以仁政殿當親臨矣
정조 19년 · 강
推判義禁鄭好仁知義禁權ꞇ
정조 19년 · 목
義禁府啓言劉泰說議處公事誤書姓字臣等未克照察至於登徹萬萬惶懍而劉泰說議處爲先改修正以入敎以卿等推考
정조 19년 · 강
配時囚朴宗正于春川府勘放李吉培
정조 19년 · 목
義禁府啓言時囚李吉培照律功減一等杖一百收贖告身盡行追奪平山府徒三年定配請依例押送配所允之敎以定配則過矣分揀又啓言朴宗正功減一等告身盡行追奪又五年禁錮春川府徒二年半定配請依例押送配所允之
정조 19년 · 강
考下抄啓文臣去閏二月朔課講比較試券
정조 19년 · 목
以同安聞鐘爲賦題副司果金近淳以三上居首
정조 19년 · 강
御春塘臺行九日製仍命諸生應製
정조 19년 · 목
具翼善冠袞龍袍乘輿出永淸門明政門入靑陽門詣春塘臺陞座試官率儒生行禮訖以與黃金四萬斤爲賦題命試券紙頭京儒書京字鄕儒各書八道四都命假承旨韓用龜等分掌各道類聚收券又以常爲畵策臣時時從漢王爲賦題功成慶善宮爲上梁文題與客復遊赤壁之下爲詩題押韻下夜靜海濤三萬里爲七言二十韻排律題押韻濤限以明日午時命京鄕儒生應製仍敎曰鄕儒依近例當令各該道施賞呈券于泮宮所在史官處各卽還鄕九日製考券訖敎曰九日製居首廣州府進士尹永輝直赴殿試京進士金明淳等京畿生員兪益柱等華城府生員李弘謙等廣州府進士南履默等開城府幼學馬潗江華府幼學尹彝鉉忠淸道幼學李昇延等慶尙道進士金龍翰等全羅道進士李鉐等黃海道幼學張晉華等平安道幼學崔漢虁等江原道幼學金秉灝等咸鏡道進士朴師燮等合一百人竝直赴今番慶科會試仍命永輝進退於帳殿賜饌于承史閣臣試官及侍衛諸臣禮畢乘輿出靑陽門由明政門永淸門還內
정조 19년 · 강
命文所假都事等過齋後嚴棍
정조 19년 · 목
兵曹啓言依下敎武一所禁亂官申善應二所禁亂官尹範喆各決棍十度一二所羅將等十名各決棍二十度敎以武所亦必紛雜而朝筵下敎卽文所之謂也今番文所場中之隨從亂入卽前所未聞名以都事初不致意者若有紀綱豈有是也當該文所假都事等過齋後嚴棍十五度其委折一一捧招而羅將嚴棍二十度殿試當前又或若此則禁亂官隸四館官吏之別樣懲礪姑無論卿亦在泮堂中難免重勘矣
정조 19년 · 강
命庭試武所試官等自明日入直捧講
정조 19년 · 목
庭試武二所啓言柳葉箭纔已畢試入格合爲九百十三人講則自天字試取鐵箭則自遐字依近例以兩防牌設行敎以講則自明日省記入直限夜深連爲捧講一三所準此
정조 19년 · 강
遞都承旨趙尙鎭以黃昇源代之前望也
정조 19년 · 목
尙鎭有實病也昇源批下後仍命敍用
정조 19년 · 강
命試官李祖承李益運洪仁浩下義禁府推考
정조 19년 · 목
祖承入就拜位之際語笑相雜無敬謹之意有是命○義禁府啓言卿宰禁推該府草記待批下捧供載在大典通編時囚罪人李祖承李益運洪仁浩係是宰臣敎以名以宰臣無嚴若此朝廷之貽羞莫甚於此卿宰也故罪尤重焉待批下捧供之典卽禮使之意而如許之人宜令待下敎捧供喫知囹圄之可畏下敎前勿爲捧供仍命祖承等囚之各間
정조 19년 · 강
以李晉秀爲承旨前望也
정조 19년 · 목
承旨蔡弘遠啓言右承旨李祖承禁推事命下矣依定式遞差傳旨捧入從之敎以前望單子入之待下批牌招察任仍命新除承旨先入侍後謝恩
정조 19년 · 강
推試所承旨李儒慶鄭尙愚掌樂提調鄭好仁協律郞趙鎭井拿處典樂令攸司科治
정조 19년 · 목
儒慶等以儒生入場時不能檢飭樂院以誤設軒架也
정조 19년 · 강
拿處贊儀朴宗海
정조 19년 · 목
承旨洪義榮啓言今日殿座時贊儀擅自移次通禮院書員亦不待令該院下吏令攸司科治贊儀朴宗海所當重勘而本院請推外無他罰何以爲之從之敎以贊儀拿處
정조 19년 · 강
命注書趙台榮事過後拿處
정조 19년 · 목
院隸誤爲傳命而不爲禁飭也
정조 19년 · 강
命司謁趙廷舜事過後科治
정조 19년 · 목
御前考券時不善擧行也
정조 19년 · 강
命前訓將李敬懋進北營試江華初試武士等
정조 19년 · 목
敎曰江華初試武士等明日北營依前下規矩試取而軍士房承旨及試官進去開場試官則前訓將李敬懋行副護軍趙圭鎭入直玉堂上番入直總府郞廳二人進去監試入格外皆令明日內下送
정조 19년 · 목
敎曰來九月朔享當爲親行明日當由館峴依近例執事官省約磨鍊事分付又敎曰明日景慕宮朔享親行時訓將只率內外各營入直步軍隨駕其餘皆置之侍衛別雲劍外皆從最少例爲之事分付又敎曰訓將在試所以禁將都領事分付
정조 19년 · 강
命牌招藝文提學閔鍾顯製進景慕宮九月朔享祭文
정조 19년 · 강
命有司堂上李時秀緘推時以入門摘奸草草塞責委折一體發緘
정조 19년 · 목
因時秀重推緘辭傳旨敎曰近來廟堂之不尊朝廷之不尊皆由於此堂之不能嚴加束下而然雖因大臣所奏知其略有所捉而姑爲分揀大抵入門之亂雜前所未聞名以摘奸敢如是塞責若此初不摘奸之爲愈也此一款一體發緘
정조 19년 · 강
命菊製初試被選人勿抄慶科初試
정조 19년 · 목
敎曰今日特設九日製蓋欲餙慶於同慶之辰也五百初試不爲不多觀於今日收券而鄕儒之券恰過萬數千然則五百亦可謂不爲不少九日製初試百人中若有疊抄於慶科初試者則一則自當勿施當之者棄之無關而在渡㶚之類無異公得百窠以此意分付試所亦自政院謄送今日榜目詳加考準俾勿疊抄
정조 19년 · 강
御仁政殿行秋到記還御熙政堂試講生製述試官判府事李秉模兵曹判書沈煥之行副司直李太亨成種仁鄭尙愚副司果申鳳朝副護軍李儒修殿講試官兼行
정조 19년 · 목
具翼善冠袞龍袍乘輿出協陽門詣仁政殿降輿陞座試官率到記儒生入庭行禮訖以此吾所以取天下爲賦題懸題後乘輿出仁政門還由協陽門至熙政堂降輿陞座命開講予謂秉模曰慶科初試不遠而令年卽千載一有之慶年也若於榜出之後使遠外儒生輩多有何所聞而來之歎則是豈廣慶志喜之道乎欲令初試試識券各書以京鄕以爲京鄕分半取之之地卿意如何秉模曰其在飾慶之義京鄕分半試取誠極穩好而但鄕儒輩若以此認爲前例則易啓希覬之端以令番則拔例如此之意暁諭恐好矣予命承旨蔡弘遠出去收議于時原任大臣以聞儒生等以次進講訖命京畿監司徐有防入侍予曰人言何必更提在卿未必不爲及復勝矣有防曰古今遭罹無有如臣前後恩造亦無如臣千古人臣得此於君父者幾人從此庶有歸見父祖之面矣予曰明日與戶禮判往審顯陵石物修改處再明復命也禮畢還內
정조 19년 · 강
判下初七日親享動駕時軍兵取稟草記
정조 19년 · 목
因兵曹軍兵取稟敎以訓局步軍十哨馬軍三哨爲先後廂禁軍三番隨駕禁衛營留陣
정조 19년 · 강
科次到記試券于熙政堂賜閔令儒李基讓第其餘施賞有差仍命入格儒生明日來待
정조 19년 · 목
敎曰秋到記殿講居首進士閔令儒詩傳通製述居首進士李基讓賦三下一竝直赴殿試講之次生員林重鎭製述之次進士張猷煥竝直赴會試講之次幼學李輝淵尹禧製述之次進士韓用謙李韶九徐有鎭各給一分講粗幼學安益謙等製述次上生員鄭祖榮各紙一卷賜給
정조 19년 · 강
命初七日動駕時隨駕外禁軍及各軍門餘軍留營置之
정조 19년 · 목
因兵曹判書沈煥之啓稟有是命
정조 19년 · 강
命兵曹各色價布蕩減者以年例輸送內需司木綿代下
정조 19년 · 목
兵曹判書沈煥之啓言今年本曹各色價布蕩減者一軍色所減則六十五同二十餘疋矣方値陵幸之月諸般需用當爲預料而該儲已罄更無着手之地二軍色所減則二百六十八同零數而都案廳有廳馬色所減亦爲十二同四十餘疋矣以本曹經費之浩繁每年有入縮出贏之患至於今歲所入之原數比前大縮而所出則依前目下事勢實難支吾合有變通之道敎以當量入爲出年例輸送內需司之木綿代下無所不可諸如此類之不涉於損下而有益於經用者鄕其商量且問于大臣稟處
정조 19년 · 강
命慶科庭試初試分半取京鄕
정조 19년 · 목
慶科初試分取京鄕當否承旨蔡弘遠收議時原任大臣領議政洪樂性以爲當此國朝初有之慶八域同歡之辰科制之一時變通恐無所妨而以臣病昏末由詳陳左議政兪彥鎬以爲京鄕式年增廣初試之額數亦自有多寡之不同令若以八道通同分定則京鄕之額數相等徼幸之後弊難防就初試五百人中折半屬京折半屬鄕而鄕則隨其道之大小依式年增廣定額之例分排試取恐合事宜右議政蔡濟恭以爲今年我東初有之慶年也其所賁飾而推廣之雖義起初有之例有何不可但大科事體尤嚴且重若於券首各書某道而取之則事體或近褻越又不無漸啓倖心之慮矣就原數五百之內分京鄕各給其半而京則只書京字鄕則只書鄕字以爲標識之別恐爲得宜領敦寧金履素以爲今番庭試實是我東方初有之擧其在廣慶飾喜之道合有均取博施之典而若以各道分排則非但易致紊亂之端恐或及啓僥倖之望就其原數折半分屬只標京鄕取而均排則庶無紊亂僥倖之慮亦有均取博施之實敎曰今番合六慶庭試吉日在近而初試則在今朔矣此慶卽我朝初有之慶也設科取人意在同慶況八路咸造大行較比而鄕儒之作不閑於京眼主司之取捨若或在於生眼熟眼則眞所謂何所聞而來是豈慰悅之道乎此所以遣承旨詢問於時原任大臣者僉議別無異同且有節製可據之例今庭試初試五百人京鄕分半取之預令知委各於紙頭書京字鄕字事分付京兆
정조 19년 · 강
命大司憲李義弼施以投界之典仍令火其疏於院庭
정조 19년 · 목
因義弼上疏敎曰風憲之長爲任顧何如而乃敢爲此偏黨之習豈不駭然之甚乎偏黨猶屬餘事構罪言者尤爲驚心斥邪固好挾邪則悖於正數人者設令曾有所犯改過之後便爲完人豈可以未露之蹤跡追理於水流雲空之後乎且況傳敎中橫渠之徒四字又豈可如是爲說楊墨之攻斥猶許聖人之徒則邪學之不爲獨不可許之以下聖人幾等之橫渠之徒乎至於崔獻重律名萬萬駭惡我國以禮義之邦近有此無於古之異端則是誠敎不明而化未敷予在君師之位不能先事董正藉或獻重不言野史書之國史記之謂今日何如時乎然則予其可辭其靑難之說乎又或獻重眞有譏諷之心如都憲疏語可怒在彼於我何有而今乃以叵測之目凶慘之斥極口噴▣依然又出一箇柳星漢自此言事之章一涉礙眼則着之以禍帽擠之於危穽皆將無所難焉此路一開其爲凛然而寒心者甚於西書洋說之乍起旋熄獻重無所惜所惜者以言爲名近日一政一事惟以一及習俗爲心諸臣所共知則都憲此疏可謂言路之鴆毒須卽明示好惡然後可以一半分禆益於近日所謂卞誣之群請而從前欲言之本意亦足示之大司憲李義弼爲先遞差火其疏於院庭投其人於有兆以寓惡惡而能去之義
정조 19년 · 목
具翼善冠袞龍袍乘輿出永淸門由明政門至弘化門時標信不卽請出挾輦軍未及待令命該營大將申大顯拿入下嚴敎曰朝廷豈無將材以汝爲將家之人持爲拔擢則所當十分操心而今日動駕時擧行若是慢忽以致儀衛之不備汝若是而能全保汝家耶大顯對曰臣死期將迫而致此矣敎曰帳殿嚴敎之下焉敢以死期將迫等文字句語奏達乎爾謂以今日乃是齋日不爲用棍而若是放心耶特以汝新叨之故姑爲參酌後勿敢如是仍命拿出仍敎曰宣傳官梁埉尹養儉施以重律次爲先汰去令該曹口傳差出至觀旂橋降輿乘輿入宮大門至齋室門外降輿就版位再拜陞詣宮內奉審仍詣尊所親押香祝還入齋室
정조 19년 · 강
削禁衛大將申大顯職重推兵曹判書沈煥之棍汰宣傳官尹養儉梁埉該房承旨李肇源事過後禁推訓局將校嚴治
정조 19년 · 목
備局啓言伏聞今日動駕時標信不卽請出以致挾輦軍未及待令動駕之際旣有時刻之先期頒布又有嚴鼓之臨時命下則標信之晚時來請已是前所未聞而該軍門設令稽忽宣傳官與該房承旨何敢一例泛視致使法駕出宮儀衛未備乎此不可但以失職言請都領將臣該房承旨竝施削職之典當該宣傳官使兵曹嚴棍後汰去斷不可已兵判之不能董飭亦不可無責從重推考允之敎以承旨則適以代房擧行而代房適又不爲在直云事勢似然事過後竝禁推○訓鍊都監啓言伏見備邊司草記以今日動駕時挾輦軍之未及待令至有都領大將論勘之擧大抵挾輦軍則自是衛內軍兵本非都領陣之所管論其所犯莫非臣不能檢飭之失惶恐待罪當該挾輦將官請竝嚴棍汰去敎以卿則勿待罪不能提醒之罪在於卿之營校將官何罪乎將校則嚴治將官則勿論
정조 19년 · 목
政院啓言有司堂上李時秀緘辭推考傳旨今方承授請憲府未差之代牌招政官差出敎以在外臺諫許遞前望單子入之待下批牌招發緘
정조 19년 · 강
命春秋館吏令攸司從重科治
정조 19년 · 목
承旨李勉兢啓言九日製試官啓下時春秋館堂上李致中以未肅拜懸頉至承許遞之命矣追聞李致中知義禁謝恩時同爲肅拜而館吏誤納現告云臣等之矇然捧納不勝惶恐而下吏擧行極爲駭痛不可仍置請令攸司從重科治從之
정조 19년 · 강
命牌招弘文提學徐有隣更製景慕宮朔享祭文
정조 19년 · 목
敎以藝文提學推考製進祭文勿施弘文提學牌招使之更爲製進
정조 19년 · 강
分揀贊儀朴宗海拿處
정조 19년 · 강
兼春秋安經心以領府事金憙附奏馳啓
정조 19년 · 목
狀啓以爲臣敬奉聖批傳諭于領府事金憙所住處則以爲臣何敢妄疑於向日殿下之敎而自臣之逬伏鄕里遠邇之所傳聞則不能無疑於心者不但不雲消而氷釋實不勝腸焦而膽前此實臣迷惑之故而苟論其罪豈非合被誅極者乎乃殿下至引明道定性之論大易艮背之訓而爲敎臣雖極愚蠢聖意攸存豈不仰揣而臣實迷惑終不能卽地覺悟此尤臣之罪也噫將往迎來牽已從之臣所不敢而不念可止之道不思无咎之義亦臣之所不敢也只緣區區過計之虞竊以爲不如是則決非今日之臣子故聖敎之牖迷若是勤摯而臣言之揋越猶復如前臣罪至此而寧有倖逭之理乎至於珍劑之特降賤疾之俯訊以臣罪負至重之蹤何以得此於我殿下也臣積年沈痼之症因此闖發重以犬馬之齒已近七十目今症形萬無時月內强起登程之望秪益惶恐罔措覓死不得云
정조 19년 · 강
命御營大將李漢豊入直慕華館時仍佩仍留其間都提調總察
정조 19년 · 목
政院啓言御營大將李漢豊以武二所試官自今日省記入直於慕華館所受命召何以爲之而將兵之任不可一刻無總察之人何以爲之敎以仍佩仍留其間都提調總察從事官發牌聽傳敎
정조 19년 · 강
遣承旨詣南壇奉審摘奸
정조 19년 · 강
命合六慶慶科庭試初覆試時限三時及初試人捧單依昨年例遵行文體筆畵務從矯俗榜出後令廟堂看詳勘其不遵令者武科考講毋得緩於京峻於鄕
정조 19년 · 목
禮曹啓言今此桓祖大王懿惠王后追躋永興本宮殿下卽阼二十年慈殿寶齡望六加上尊號景慕宮追上尊號慈宮寶齡周甲慈宮加上尊號合六慶慶科庭試文科初試及殿試時應行諸事參考前例磨鍊允之敎以時限之三時及初試人捧單事旣有昨年收議判下當依此遵行而場中文體筆書務從矯俗無或一分放過而榜出後試券送于賓廳令廟堂看詳若有不遵令者擧子嚴處試官重勘事預各知委莫或犯科事分付京外○兵曹啓言八月二十八日桓祖大王懿惠王后追躋永興本宮殿下卽阼二十年慈殿寶齡望六加上尊號景慕宮追上尊號慈宮寶齡周甲慈宮加上尊號合六慶慶科大庭試武科初試時應行節目磨鍊後錄一一所訓鍊院二所慕華館各取五百人一兩所入門官各六員差出收捧單子之時各別照檢毋至兩所及同所疊錄之弊或有冒犯現發則當該入門官及擧子竝施以科場用情之律一兩所入門官所用印信各一顆取用禮曹一兩所錄名今八月二十一日以同月二十八日至定限收捧限後追單一倂勿施一兩所試官各三員二品以上參試官各三員差出一兩所兩司各一員同參射講時擧子與諸差備官好情及試官之曲護擧子與否各別糾察摘發論罪一兩所監箭監察各一員進參中不中及退鏃等事毋得專委於擧旗軍及冶匠輩箇箇審察俾絕奸弊或有不謹擧行之事則當該監察隨現重繩一兩所所用印信各一顆取用禮曹一兩所差備書吏各二人名別擇送一兩所所用紙地筆墨及雜物依近例令主掌官專管出入使臺諫糾察毋至濫用之弊一兩所義禁府郞廳各一員多率羅將擧子呼名入試之時雜人各別嚴禁雖試官下人只場中所屬外毋得出入或有雜人現捉之事當該義禁府郞廳自試所草記論罪一兩所拾箭軍士各三十名以有根着壯實人擇定而自衛將所修成册送于試所以爲照數點考之地或有不實之類及代立之弊當該分軍堂郞自試所草記論罪一兩所差備官各十五員各別擇差分定各差備之時自試所面面申飭嚴防其奸情或有現捉之事則當該差備官施以科場用情之律不謹董飭之試官則臺諫一體摘發論罪差備官中有衆所共知實頉則以預差次次陞實一兩所差備官預差各五員差出一皀隸羅將驛日守及公私賤之冒赴者竝依法典科罪保擧主一體論罪一錄名冒錄現露者當身依法典科罪保擧主竝以科場用情之律施行一代射借講現露與受者及變名再射者竝依法典科罪保擧主亦爲一體科罪自試所不善糾察泛忽放過如有現發之事則當該試官從重論罪一擧子等居住互相移錄爲當今痼弊隨現削科保擧主竝依科場用情之律施行收捧單子之時入門官各別照察俾無此弊而若或有不善照察至於現發則當該入門官從重論罪一擧子等錄名一一憑考許赴若有不入籍冒赴者則當身及保擧主竝依事目定罪一擧子等試射時佩持常時所佩筒箇切勿用左筒箇一兩所設場日爲始參試官各一員輪回直宿文書看檢勿使入門官干預一擧子等錄名單子紙邊容貌疤記書塡戶口相考許赴而役名中無得書軍官二字南北漢守堞軍官依近例以南北漢守堞軍官書塡許赴一科場用情之弊無所不至至於武科則奸竇不一一人疊錄其名於兩所者有之以其堂從之戶口稱以自己之戶口疊錄疊試者有之稱以父子相避疊試於兩所者有之以木箭鐵箭言之未及步數者假稱入格以騎蒭鞭蒭言之符同冶匠奸計層出而助繩搜驗試講公正自束法意至嚴挽近以來試所多不致察不無人言之狼藉事之駭然莫此爲甚自今以後錄名官及各技差備官各別擇差試官及臺諫亦爲嚴加糾察俾無此等之弊錄名單子及成册移送本曹考律如有犯者錄名官及擧子竝以科場用情之律施行試官亦爲從重論罪一出榜時計劃一依定式施行一規矩依落點鐵箭三失百二十步柳葉箭五矢百二十步一巡二中講書粗以上取二技一鐵箭以六兩重試取而防牌得中者退十步計劃一柳葉箭貫革長六尺六寸廣四尺六寸貫長廣各三分之一用營造尺依前例兩處排設以八錢重許射而私箭試取一禁軍及入直衛士等依前例除標信出試後還入直一初試雖有定額只從規矩內入格數攵出榜切勿以單技拘於元額之不足苟然充付事依承傳施行一講書時隔帳依前例校書館及武學廳書册以試取後還爲輸送一講書依大典武經七書中除吳子從自願允之敎以同慶之意儒生初試京鄕分半則武士之考講也若或緩於京而峻於鄕當該試官難免重勘以此嚴飭
정조 19년 · 강
御春塘臺行宣薦內禁衛秋等試射命李性愚直赴殿試許溶等二入直赴會試柳豊達都政除職
정조 19년 · 목
敎曰宣薦內禁衛秋等試射時規矩以騎六爲之意在勸獎於騎步之射而未見刮目之效今年如昨年而已前此飭勵非不勤矣蔑效如彼其在弛張之道今番當用勸獎邊況慶科在近別試小布亦皆不中須有拔例處分庶可責效騎蒭四中內禁衛閑良李性愚特爲直赴殿試騎蒭三中人閑良許溶六兩俱越二十步人閑良尹範興直赴會試出身之騎蒭三中人成永喆李應變六兩俱越二十步人丁若晦柳豊逵更以柳葉箭比較柳豊達爲居首今都政除職
정조 19년 · 강
吏曹參判徐龍輔疏辭亞銓新命及總使之任賜例批x推吏曹參議尹行元
정조 19년 · 목
承旨李祖承啓言三銓獨政非緊任無得差出自是不易之規如或有不得已差出之事則固當具由微稟亦例也日前軍器提調望筒擬入時初不提稟輕先擬入請吏曹參議尹行元推考從之
정조 19년 · 강
遞都總管洪良浩副總管林濟遠李晚秀
정조 19년 · 목
總府啓言今初八日景慕宮秋享親行時守宮寶劍侍衛不可不備員而都總管一員未差洪良浩未肅拜副總管林濟遠在外李晚秀內閣進請令政院稟旨變通仍令該曹卽爲差出敎以竝許遞與未差之代今日政差出
정조 19년 · 강
飭守令辭朝以宋煥箕爲執義李始源爲司諫李城輔爲掌令韓致應爲獻納沈奎魯爲正言竝前望始源添書也
정조 19년 · 목
敎曰未下直守令皆令明日辭朝持除外在外及未肅拜臺諫許遞前望單子入之待下批牌招如有未署經守令使之暑經以煥箕等批下
정조 19년 · 목
奎魯以已經納言陳啓引避有是命
정조 19년 · 강
以韓光植爲應敎徐有聞爲修撰李宗燮柳河源爲副修撰竝前望光植添書也
정조 19년 · 목
以李得臣爲大司憲李永秀爲長淵縣監鄭忠達爲黃海水使奇彥鼎爲都總管○再政以權ꞇ徐秉德爲都總管閔台爀金蓍耇爲副總管
정조 19년 · 강
命兵曹正郞尹益烈望筒勿施
정조 19년 · 목
吏批以直講尹益烈擬兵曹正郞敎曰允任郞勿爲輕移旣有飭敎則館官之移擬騎郞難免不察原望筒勿施
정조 19년 · 강
配大司憲李義弼于端川府
정조 19년 · 강
領府事金憙上疏辭冬至正使賜批許之
정조 19년 · 목
疏略曰臣之自中路舁還以後狗馬之疾所祟非常委身床簀雖欲登途其勢末由未知何時復覲耿光撫躬自悼有淚如瀉使臣而無當初之徑情直行則寧有是乎此實臣難赦之罪也況聖論之下一向胥命亦有所不敢不得已退自縣獄歸伏私次罪負至重伏乞聖明亟賜處分以昭法紀焉臣之自來私義聖明之所已洞燭也是以頃年旣有廻避之敎昨夏又蒙體諒之恩而今乃有此命臣誠惝怳繼以抑塞臣於此時虛縻此任殆近一朔而縮伏囁嚅今始控訴此又臣之罪也倘蒙殿下特降明旨使卽變通則是豈但微臣一己之幸哉庶或爲我聖朝明天理扶民彝之一端也批以愼節之尙稽勿藥爲卿豈勝耿耿卿其安心調攝俟少間上來仍敎曰遣史官傳諭使銜依卿所請許施使之今日政差擬卿其知悉事亦爲傳諭
정조 19년 · 강
命領府事金憙祿俸更令地方官輸送
정조 19년 · 목
忠淸監司柳焵以領府事金憙八月朔祿俸不爲領受馳啓敎以令地方官更爲輸送事回諭
정조 19년 · 강
大司諫崔獻重因李義弼疏論上疏辭職賜批
정조 19년 · 목
疏略曰李義弼之疏雖未知聲罪擬律之何所指的而伏見所下傳敎譏諷二字似是其疏之肯綮而此言奚爲而至哉噫邪術日熾正學寢微臣忝在論思之列妄懷闢異之念欲捄邪術之弊則不得不闡明正學欲明正學則亦不得不仰勉君德責難於聖而益聖也雖無袞躬之可言而設爲闕失結之以導率者此蓋對策之例套陳勉之常規也臣之疏語卽不過掇拾陳腐之例套常規而所被恩數則若是曠絕殆若眞箇有直言抗論者然臣實自顧慚恧無地自容今以所論之襲套恩典之過中論列而駁正則此實朝廷之美事臣焉敢辭而若以俗所謂德救弊之陳談及謂語犯譏諷加之以凶悖叵測之目則誠非臣意慮之所敢到也殿下聖學高明卓越千古凡在廷臣莫不誠心欽歎如七十子之服孔子則孰敢有譏諷之意萌於心而發諸口哉彼之所不敢爲者而乃謂人爲是耶何其言之忍也舜何嘗傲而伯益戒之以無若丹未成王何嘗耽樂而周公勉之以無若殷王受若如今之所謂言者之言則伯益不當進戒於舜而周公亦不敢陳勉於成王也雖其急於構人獨不念啓國家無窮之弊乎臣何足言有憂世道彼方以斥邪爲自任而乃及以斥邪罪臣抑未知其意本不在於斥邪而別有所在而然耶聖敎昭布開釋無餘至斥以禍帽危穽苟非聖明在上畢燭臣心臣安得保有此刀俎之危喘也臣以弱植孤根冒進榮途瞿塘難平坑坎在前惟恃慈覆之天每貽拯救之勞伏乞亟賜鐫改仍命選部勿復檢擬批以投李義弼於有北豈或爲爾地者一則矯習正俗一則祛黨息詖設令爾懷無狀之心試不測之計外藉內逞口然心否名之曰言疏而匡救君德指陳時政云爾則其心且置之其言當假借況爾之疏辭何有於譏諷古者設誹謗之木士誹之庶人謗之而除非幽厲之時不使衛丞監之爾或眞箇譏諷如義弼之云譏方誹諷比謗淺深輕重不翅尋丈古猶立法而誠求令請拿鞫而正刑義弼以名家子乃爲此無稽蔑識之說所可懼者人心之陷溺如彼彼義弼何足深誅大抵君人者司命而造命泛應曲當於與奪斡旋之際然後道之所存師亦在焉風行草偃其國庶幾而何物所謂洋學南不入濮鉛北不入無棣東出于鴨江西而學則斁亂權顫殺活人類而禽獸冠裳而剺面然而流播二百年束閣其書不先不後熾行於近日其機凛然浮於羸豕只諉之於斯文之一大劫運而不以回挽之功及以蘄之袞躬方寸之地則是誠吾君不能謂之賊也爾是責難於予者爾果聖人所謂賊乎恭乎然則恭者當正刑乎賊者當拿鞫乎此箇義理皎如晝夜惟此申申正在爲萬世深長之猶爾其勿辭從速察職仍敎曰諫長批下卽爲牌招違牌勿爲呼望
정조 19년 · 강
修撰徐有聞上疏乞郡賜例批
정조 19년 · 목
吏曹啓言觀此徐有聞上疏則有聞家貧親老菽水難繼云許畀一邑俾遂便養之願允合孝理之政經幄之臣出補外邑事體不輕臣曹不敢擅便請上裁敎以依回啓施行
정조 19년 · 강
吏曹判書尹蓍東以軍資正望筒事上疏自引賜批仍命推考
정조 19년 · 목
疏略曰日昨軍資正差出也以韓用和承命爲首擬而槐院參上絕無陞品擬入者侍從分排則又疑於南臺之通時適三銓同赴政席故多般商量竝出新望口傳政之不得通擬銓法卽然而當事窘急全未照察歷日泯默自歸掩置臣罪至此合被重誅伏願聖明亟削臣職名仍降威罰更命副末二望竝姑勿施以嚴公法批以口政之新通蔭官之純擬係是銓格所無則宜乎卿之露章自列以請望筒之勿施大抵銓格至嚴除非特敎不可闊挾況蔭正素稱峻選亦屬於名器所請依施軍資正望筒更於令日政擬入卿則推考以存公格
정조 19년 · 강
副總管權恢疏陳華城七策賜批
정조 19년 · 목
該監司李泰永啓本密陽府使趙觀鎭政有可稱謗由不察豊基郡守沈周賢治固不苟病或有妨陜川郡守黃運祚允矣恬素勖哉綜密慶山縣監柳㨒已聞誠謹宜勉振刷三嘉縣令洪樂敎賑事無闕瑣謗宜略漆原縣監金樂海了賑固善差任宜愼竝中仁同府使孫克福意謂殫竭胡招嬖謗靈山縣監金守曾胡不察奸是以招怨安奇察訪金思卨賣馬招怨竝下金守曾貶目以且莫求備今世公藝上改書下
정조 19년 · 강
推慶尙左水使沈鑏全羅右水使李栢然
정조 19년 · 목
該水使褒貶啓本無居中居下也
정조 19년 · 강
罷司諫李始源獻納韓致應職
정조 19년 · 강
遞工曹判書徐有隣
정조 19년 · 목
政院啓言今初八日景慕宮秋享大祭親祭祭文當爲製進藝文提學閔鍾顯待開門牌招敎以聞有實病弘文提學牌招而以實職呈告云本職許遞仍令該曹口傳付軍職
정조 19년 · 강
命部將李鎭國仍其窠陞六
정조 19년 · 목
因總府中日試射部將李鎭國邊五中單子敎以仍其窠陞六待虛司果區處移擬他職
정조 19년 · 강
遞吏曹參判徐龍輔以黃昇源代之前望也
정조 19년 · 목
政院以吏曹判書尹蓍東參判徐龍輔參議尹行元違召啓請更爲牌招敎以亞銓之疏語及昨今違牌雖過矣與年老資高之人竝帶將任銓任有間且前望不足則猶可强迫曾經者亦有多人有若非以莫可而一向出牌殊非老其才之意參判徐龍輔許遞前望單子入之待下批與判書參議牌招開政
정조 19년 · 강
敍前執義尹序東前持平洪克浩前正言李義明
정조 19년 · 목
承旨蔡弘遠以前獻納柳河源旣已蒙敍除職而序東克浩義明俱是同罪未敍啓稟有是命
정조 19년 · 강
重推奉常提調李晚秀正柳師模汰拿典祀官申漵拿處監察李碩遠仍命三角祭井防弊之道令太常別爲定式
정조 19년 · 목
敎曰前此嚴飭果何如則昨日三角山祭享井水之又敢取便依舊汲用於稍近低坎處至入於史官之摘奸極爲駭然當該典祀官申漵本職爲先汰去令該府拿問嚴勘再昨日前期飭諭之意果安在哉當該奉常提調李晚秀從重推考職在太常又當獻官不飭之責焉敢免乎當該獻官柳師模亦爲從重推考不言之臺監拿處此後防弊之道令太常提擧別爲定式俾勿更犯
정조 19년 · 강
遞都總管徐秉德副總管閔台爀金蓍耇以韓光綮爲都總管兪彥修李太亨爲副總管幷口傳也
정조 19년 · 목
因總府寶劍望單子敎以在外及未肅拜總管許遞令該曹口傳差出待下批更爲修正以入
정조 19년 · 강
濟州牧使李禹鉉以旌義縣監南涑罷黜馳啓
정조 19년 · 목
涑以病廢務該牧使罷黜馳啓敎以旌義縣監之代今日政擇差
정조 19년 · 강
召見儀軌堂上尹行恁及下直守令長淵縣監李永秀歙谷縣令南陽龍于重熙堂
정조 19년 · 목
以洪樂性爲冬至兼謝恩使崔履亨爲正言洪相五爲旌義縣監
정조 19년 · 강
姑放時囚金錫泰
정조 19년 · 강
召見大臣備堂及軍資正韓用和于熙政堂